Με σημαντικά κέρδη έκλεισε η χρηματιστηριακή αγορά στην τελευταία συνεδρίαση της εβδομάδος με την αγορά να κινείται κόντρα στο πτωτικό κλίμα των ευρωπαϊκών αγορών, κλείνοντας πάνω από τα επίπεδα των 830 μονάδων, σε νέα υψηλά 12 μηνών.

Σε χρονικό εύρος εβδομάδας, ο γενικός δείκτης σημείωσε άνοδο 13,42%, ενώ τα κέρδη του τραπεζικού κλάδου σημείωσαν άλμα 31,75%.

O Γενικός Δείκτης Τιμών έκλεισε στις 830,24 μονάδες, σημειώνοντας άνοδο 1,46%.

Είναι το υψηλότερο κλείσιμο από τη συνεδρίαση της 3ης Μαΐου 2018(839,34 μονάδες).

Ενδοσυνεδριακά κατέγραψε κατώτερη τιμή στις 807,00 μονάδες (-1,38%).

Σε εβδομαδιαία βάση κατέγραψε άνοδο σε ποσοστό 13,42%, έκλεισε το Μάιο με άνοδο 7,37%, ενώ από τις αρχές του έτους σημειώνει κέρδη σε ποσοστό 35,37%.

Η αξία των συναλλαγών ανήλθε στα 150,982 εκατ. ευρώ, ενώ διακινήθηκαν 78.545.708 μετοχές.

Ο δείκτης υψηλής κεφαλαιοποίησης σημείωσε

άνοδο ποσοστό 1,04%, ενώ ο δείκτης της μεσαίας κεφαλαιοποίησης ενισχύθηκε σε ποσοστό 0,57%.

Από τις μετοχές της υψηλής κεφαλαιοποίησης, τη μεγαλύτερη άνοδο κατέγραψαν οι μετοχές της ΔΕΗ(+8,68%), της Εθνικής (+6,47%), της Alpha Bank(+5,63%), της ΕΧΑΕ(+3,37%), της Πειραιώς(+3,21%) και της Τιτάν(+3,17%).

Από τους επιμέρους δείκτες τη μεγαλύτερη άνοδο σημείωσαν οι δείκτες των τραπεζών(+3,52%) και των Υπηρεσιών Κοινής Ωφέλειας(+3,29%), ενώ τις μεγαλύτερες απώλειες σημείωσαν οι δείκτες του Εμπορίου(-2,29%) και των Τροφίμων(-1,14%).

Ανοδικά κινήθηκαν 60 μετοχές, 55 πτωτικά και 30 παρέμειναν σταθερές.

Πηγή: ΑΠΕ – ΜΠΕ